ΓΡΑΠΤΗ ΕΡΩΤΗΣΗ E-1076/98 υποβολή: Wilfried Telkδmper (V) προς την Επιτροπή (6 Απριλίου 1998)

Θέμα: Συνεργασία του ECHO και Μη Κυβερνητικών Οργανώσεων

Το Ελεγκτικό Συνέδριο άσκησε κριτική στην ειδική έκθεσή του σχετικά με το ECHO, για το γεγονός ότι ένα τρίτο των πιστώσεων του ECHO απορροφήθηκε από γαλλικές ανθρωπιστικές μη κυβερνητικές οργανώσεις (MKO).

Αυτό θα μπορούσε να δημιουργήσει την υποψία, ότι το κριτήριο για τη χορήγηση πιστώσεων δεν είναι η ικανότητα των ΜΚΟ αλλά ο βαθμός γνωριμίας τους με υπαλλήλους του ECHO. Για να εξασφαλιστεί, ότι το ECHO γνωρίζει τις σημαντικότερες ευρωπαϊκές ECHO και όχι μόνον αυτές λίγων κρατών μελών, είναι σημαντικό να εργάζονται υπάλληλοι από όλα τα κράτη μέλη στο ECHO και να συμμετέχουν στις σημαντικές πολιτικές αποφάσεις. Μπορεί η Επιτροπή να δώσει πληροφορίες σχετικά με το πόσοι υπάλληλοι και από ποιά κράτη μέλη έχουν προσληφθεί από αυτήν σε θέσεις κατηγορίας Α στο ΕCHO; Ποιά μέτρα έχει λάβει η Επιτροπή για να διαφοροποιήσει την εσωτερική σύνθεση των συνεργατών της στις θέσεις Α;

Αποφασιστικός παράγων για μια επιτυχή ανθρωπιστική ενέργεια βοήθειας είναι οι ευρωπαϊκές ΜΚΟ που παρεμβαίνουν, να γνωρίζουν καλά τις περιοχές που έχουν υποστεί καταστροφές ή όπου υπάρχουν κρίσεις, να διαθέτουν κατάλληλες επαφές επιτοπίως και να έχουν σχέσεις εταιρικής φύσεως με αντίστοιχους οργανισμούς στις εκάστοτε χώρες. Πώς εξηγεί η Επιτροπή το γεγονός ότι ΜΚΟ που δεν πληρούν το εν λόγω κριτήριο, καλούνται συνεχώς να εφαρμόσουν προγράμματα βοηθείας του ECHO και ότι οι προτάσεις προγραμμάτων από άλλες οργανώσεις που διαθέτουν επιτοπίως τις ανωτέρω προϋποθέσεις δεν γίνονται δεκτές;

Μικρότερες ΜΚΟ διαθέτουν συχνά αξιόλογες ειδικές γνώσεις. Επειδή όμως δεν έχουν στη διάθεσή του παρά μικρούς οικονομικούς πόρους, είναι υποχρεωμένες να αναμένουν από το ECHO να καταβάλει τις δαπάνες τους όσο το δυνατόν ταχύτερα. Τί πράττει το ECHO για να επωφεληθεί από αυτές τις ειδικές γνώσεις των μικρών οργανώσεων;

Απάντηση της κας Bonino εξ ονόματος της Επιτροπής (14 Μαΐου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου πίνακα, απόσπασμα του στατιστικού δελτίου του προσωπικού της Επιτροπής, στον οποίο φαίνεται η κατανομή των υπαλλήλων από τα διάφορα κράτη μέλη σε όλες τις υπηρεσίες της Επιτροπής. Κατά τις προσλήψεις και τις ενδοϋπηρεσιακές μετακινήσεις, η Επιτροπή ενθαρρύνει τη διαφοροποίηση των εθνικοτήτων σε όλες τις υπηρεσίες της. Εντούτοις, θα πρέπει να ληφθεί υπόψη το γεγονός ότι αυτή η προσπάθεια είναι συνολική και δεν μπορεί να εκτιμηθεί πλήρως σε μια και μόνη υπηρεσία της Επιτροπής.

Η Επιτροπή συμμερίζεται την άποψη του Αξιότιμου Μέλους του Κοινοβουλίου όσον αφορά την ανάγκη να διευκολυνθεί το έργο των μη κυβερνητικών οργανώσεων (ΜΚΟ), οι οποίες έχουν γνώση του χώρου ή διαθέτουν εταίρους επιτόπου. Με το ίδιο πνεύμα, ο κανονισμός (ΕΚ) αριθ. 1257/96 του Συμβουλίου της 20ής Ιουνίου 1996 σχετικά με την ανθρωπιστική βοήθεια ((ΕΕ L 163 της 2.7.1996 )), προβλέπει, ως ένα από τα στοιχεία που συνεκτιμούνται για να διαπιστωθεί κατά πόσον μια ΜΚΟ είναι σε θέση να λάβει χρηματοδότηση, την ικανότητα και τη διάθεσή της να αναπτύξει συνεργασία με τους ανθρωπιστικούς φορείς και τις βασικές κοινότητες στις ενδιαφερόμενες χώρες. Η προγενέστερη εμπειρία στη χώρα που αφορά η ανθρωπιστική δράση λαμβάνεται επίσης υπόψη. Όποτε είναι δυνατόν, η Επιτροπή ακολουθεί, κατά την επιλογή των ΜΚΟ και των έργων, τα ανωτέρω κριτήρια.

Όταν, μετά από φυσικές καταστροφές ή συρράξεις, η τοπική υποδομή καθίσταται ακατάλληλη, η επιλογή των ΜΚΟ διέπεται από άλλα κριτήρια, δηλαδή από τις τεχνικές και υλικοτεχνικές δυνατότητές τους και από την ικανότητά τους να κινητοποιήσουν σύντομα τη συνδρομή προς τον πληγέντα πληθυσμό.

Η Επιτροπή έχει πλήρη επίγνωση της προστιθέμενης αξίας που είναι σε θέση να εισφέρουν οι μικρού μεγέθους ΜΚΟ, καθώς και των οικονομικών περιορισμών, με τους οποίους αυτές συχνά βρίσκονται αντιμέτωπες. Ως προς αυτό το σημείο, η Επιτροπή προέβλεψε στη νέα σύμβαση πλαίσιο για την εταιρική σχέση τη δυνατότητα να χορηγείται στη ΜΚΟ ως προκαταβολή το 80% της αξίας του έργου. Αναμένεται ότι με αυτό το μέτρο θα καταστεί δυνατή η περαιτέρω ανάπτυξη της συνεργασίας με τις μικρές ΜΚΟ.